Καταγγελία εις βάρος του οδηγού που της ζητούσε επίμονα να κατέβει από το λεωφορείο στο οποίο είχε επιβιβαστεί μαζί με την σκυλίτσα της την Μέη επί της οδού Παπανικολή στο Χαλάνδρι κατέθεσε στην Αστυνομία η Ιωάννα - Μαρία Γκέρτσου, η ιδρύτρια της Ελληνικής Σχολής Εκπαίδευσης Σκύλων – Οδηγών «Λάρα», η οποία - ούσα και η ίδια τυφλή - δίνει τη δική της μάχη για τα δικαιώματα των τυφλών ατόμων και την αυτόνομη μετακίνηση τους.

ADVERTISING

Η ίδια για τις προσβολές που δέχτηκε καθώς ο οδηγός του λεωφορείου αγνοούσε την νομοθεσία που επιτρέπει στους σκύλους – οδηγούς τυφλών ατόμων να μπαίνουν οπουδήποτε έγραψε στο facebook: «Σήμερα ο τρομοκράτης (η Μέη), κατέληξε στο Α.Τ. Χαλανδρίου. Φανταστείτε να είστε καθόλα νόμιμοι, κόσμιοι κλπ ενώ παράνομα σας παρεμποδίζουν την πρόσβαση καθημερινά (παράνομα παρκαρισμένα οχήματα, κακοτεχνίες κλπ) και να σας καλούν και την αστυνομία από πάνω.

Επειδή λοιπόν, οδηγός λεωφορείου κάλεσε την αστυνομία (κι όχι εγώ όπως έπρεπε), εξαιτίας της Μέη και βρέθηκα ξαφνικά, υπαίτια λες και διέπραξα κανένα έγκλημα, αποφάσισα για πρώτη φορά να κινηθώ νομικά: εναντίον του οδηγού του λεωφορείου που δε σέβεται τίποτα και πάσα υπευθύνου φορέα, δηλαδή του #οασά στον οποίο παρεμπιπτόντως, είχαμε απευθύνει επιστολή, ένα μήνα πριν.

Ειρωνεία, χθες ανέβασα τη φωτογραφία του Ρίτσαρντ, εκπαιδευόμενου σκύλου - οδηγού της σχολής "Λάρα" να εντοπίζει μια στάση λεωφορείων... Πάμε λοιπόν στο τμήμα. Αφού δέχτηκα τηλέφωνα από συνδικαλιστές του ΟΑΣΑ, ο οποίοι κλαίγονταν πως ο οδηγός έχει παιδιά, άρχισε το τροπάρι η αξιωματικός υπηρεσίας πως ο οδηγός δεν άσκησε ρατσιστική επίθεση διότι αναφέρθηκε στη Μέη κι όχι σε εμένα, λες κι εγώ τον σκύλο - οδηγό τον έχω για πλάκα.

Μετά, προσπαθούσε να μου επιχειρηματολογήσει, πως και η ίδια δέχεται ρατσισμό, λόγω επαγγέλματος. Της εξήγησα λοιπόν πως το επάγγελμα της, είναι επιλογή της. Η αναπηρία δεν είναι επιλογή κανενός. Δεν δέχομαι ρατσισμό από άποψη γαμώ το κέρατο μου. Πως αν ήταν άλλος άνθρωπος με απώλεια όρασης θα είχε βάλει τα κλάματα και θα είχε φύγει κακήν κακώς από το λεωφορείο για να συνεχίσει με τα πόδια.

Κι εγώ, οφείλω να υπερασπίζομαι το δίκαιο για αυτούς που δεν μπορούν. Μετά, ανέλαβε ο διοικητής ο οποίος μου είπε πως ο οδηγός, εμφάνισε μεταμέλεια και πρέπει να δίνουμε βάση στο ανθρώπινο μέρος κλπ κλπ. Του απάντησα λοιπόν πως ο ανθρωπισμός θέλει αρχίδια κι όχι όταν φτάνουμε στην αστυνομία (που είχε ο ίδιος καλέσει) κι αποδεικνύεται πως ο οδηγός έχει άδικο να μου το παίζει ανθρωπιστής. Εν ολίγοις, επιβλήθηκε στον οδηγό, διοικητικό πρόστιμο κι έπεται συνέχεια διότι η μήνυση για ρατσιστική συμπεριφορά, αφορά ποινικό αδίκημα αλλά για κάποιο λόγο δε συνδέεται με την άρνηση εισόδου σε έναν σκύλο - οδηγό-τυφλών...».

Η κα Γκέρτσου εξήγησε στο www.zoosos.gr ότι ο οδηγός του λεωφορείου δεν άκουγε καν ό,τι του έλεγε επικαλούμενη τη νομοθεσία, της ζητούσε να κατέβει, της έκανε παρατήρηση γιατί το σκυλί είναι χωρίς φίμωτρο (ενώ ούτε αυτό ισχύει) και μόλις σταμάτησε το όχημα λίγα μέτρα πιο κάτω επί της οδού Παπανικολή όπου υπήρχαν αστυνομικοί με δική της πρωτοβουλία η γυναίκα κατέβηκε από το όχημα και ζήτησε από τους άνδρες της ΕΛ.ΑΣ. να κινήσουν τα νόμιμα εις βάρος του οδηγού - παραβάτη.

Έτσι μεταφέρθηκε στο Α.Τ. Χαλανδρίου. Τις επόμενες μέρες θα καταθέσει αγωγή εναντίον του συγκεκριμένου οδηγού καθώς αν κατέθετε μήνυση σήμερα εναντίον του γι’ αυτή του τη συμπεριφορά θα την μήνυε και εκείνος και θα παρέμεναν για ώρες στο τμήμα χωρίς ουσιαστικό αποτέλεσμα εξαιτίας και της απεργίας των δικηγόρων.

Τι ορίζει η νομοθεσία

Από τις 3 Αυγούστου του 2010 ισχύει ο νόμος 3668/2010, που στο άρθρο 16, παρ.7 αναφέρει ότι επιτρέπεται σε ΟΛΑ ΤΑ Μέσα Μαζικής Μεταφοράς καθώς και σε ΟΛΟΥΣ τους δημόσιους και ιδιωτικούς χώρους η είσοδος σκύλων οδηγών τυφλών ατόμων.

Μάλιστα υπάρχει και σχετική εγκύκλιος που εκδόθηκε στις 15 Οκτωβρίου 2014 από το Υπουργείο Υγείας στην οποία ξεκάθαρα αναφέρεται ότι «Οι αναφερόμενες κατηγορίες ζώων θεωρούνται ως ισότιμοι με τους πολίτες που εξυπηρετούν και για αυτό το σκοπό προστατεύονται από τις διατάξεις της Πολιτείας» και «επιτρέπεται η είσοδος σκύλων βοηθείας για τυφλά άτομα και άλλα άτομα με αναπηρίες, σε αίθουσες πελατών των επιχειρήσεων τροφίμων και ποτών».

πηγή: zoosos.gr

πηγή φωτογραφίας: https://www.facebook.com/anthroposkaiskylos